CELEX: 32016R1630
Language: hu
Date: 2016-09-09 00:00:00
Title: A Bizottság (EU) 2016/1630 végrehajtási rendelete (2016. szeptember 9.) a 2009/138/EK európai parlamenti és tanácsi irányelvnek megfelelően a részvénypiaci kockázati részmodulra vonatkozó átmeneti intézkedés alkalmazásával kapcsolatos eljárásokat megállapító végrehajtás-technikai standardok meghatározásáról (EGT-vonatkozású szöveg)

10.9.2016   
            
            
               HU
            
            
               Az Európai Unió Hivatalos Lapja
            
            
               L 243/1
            
         A BIZOTTSÁG (EU) 2016/1630 VÉGREHAJTÁSI RENDELETE
   (2016. szeptember 9.)
   a 2009/138/EK európai parlamenti és tanácsi irányelvnek megfelelően a részvénypiaci kockázati részmodulra vonatkozó átmeneti intézkedés alkalmazásával kapcsolatos eljárásokat megállapító végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel a biztosítási és viszontbiztosítási üzleti tevékenység megkezdéséről és gyakorlásáról szóló 2009. november 25-i 2009/138/EK európai parlamenti és tanácsi irányelvre (Szolvencia II) (1) és különösen annak 308b. cikke (13) bekezdésének hatodik albekezdésére,
   mivel:
   
               (1)
            
            
               A 2009/138/EK irányelv 308b. cikke (13) bekezdésében meghatározott átmeneti intézkedés alkalmazásának biztosítása érdekében a biztosítóknak és a viszontbiztosítóknak igazolniuk kell felügyeleti hatóságaik számára, hogy az említett átmeneti intézkedés hatálya alá tartozó részvényeket 2016. január 1-jén vagy azt megelőzően vásárolták. E célból a biztosítóknak és a viszontbiztosítóknak bizonyos eljárásokat kell követniük e részvények azonosítása és dokumentálása érdekében.
            
         
               (2)
            
            
               Az egységes feltételek biztosítása és az átmeneti intézkedés alkalmazásának megfelelő ellenőrzése érdekében a biztosítóknak és a viszontbiztosítóknak nyilvántartást kell vezetniük mindazokról a változásokról, amelyek az átmeneti intézkedés hatálya alá tartozó részvények mennyiségét érintik. Az átmeneti intézkedés hatálya alá tartozó részvények azonosítása céljából a nyilvántartásokat minden olyan alkalommal aktualizálniuk kell, amikor a standard formula szerint számítják ki a szavatolótőke-szükségletet.
            
         
               (3)
            
            
               Amennyiben a részvényeket kollektív befektetési vállalkozásban vagy más, alapba csomagolt befektetésben tartják, és amennyiben az áttekintés elve nem alkalmazható, az (EU) 2015/35 felhatalmazáson alapuló bizottsági rendelet (2) 173. cikkének (2) bekezdése állapítja meg a 2016. január 1-jét megelőzően vásárolt részvények mennyiségének meghatározására alkalmazandó módszert, következésképpen nincs szükség e részvények vásárlási időpontjának nyomon követésére. Az azonosítandó és dokumentálandó releváns vásárlási időpont az az időpont, amikor a kollektív befektetési vállalkozás vagy más, alapba csomagolt befektetés jegyeit vagy részvényeit megvásárolták.
            
         
               (4)
            
            
               A vállalkozásoknak nyilvántartásaikban fel kell tüntetniük az átmeneti intézkedés hatálya alá tartozó részvények vagy befektetési jegyek megvásárlásának időpontját. Továbbá, kérésre a felügyeleti hatóságok rendelkezésére kell bocsátaniuk mindazon dokumentációt és információkat, amelyek alapján ellenőrizhető, hogy az átmeneti intézkedés alkalmazásának feltételei teljesülnek.
            
         
               (5)
            
            
               Amennyiben a biztosítók és a viszontbiztosítók az (EU) 2015/35 felhatalmazáson alapuló rendelet 173. cikkében említett részvényeket vagy befektetési jegyeket értékesítenek, majd 2016. január 1-je után ugyanilyen típusú részvényeket vagy befektetési jegyeket vásárolnak vissza, az átmeneti intézkedés hatálya alá tartozó részvények mennyisége az eredetileg azonosított mennyiséghez képest csökken. A biztosítók és a viszontbiztosítók által követett eljárásoknak ezért biztosítaniuk kell, hogy a részvények vagy befektetési jegyek értékesítése és azt követő vásárlása után az átmeneti intézkedés hatálya alatt maradó részvények megkülönböztethetők legyenek minden más részvénytől vagy befektetési jegytől.
            
         
               (6)
            
            
               Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.
            
         
               (7)
            
            
               Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (3) 37. cikke által létrehozott biztosítási és viszontbiztosítási érdekképviseleti csoport véleményét,
            
         ELFOGADTA EZT A RENDELETET:
   1. cikk
   (1)   Amennyiben a 2009/138/EK irányelv 308b. cikke (13) bekezdése első albekezdésének b) pontjában említett standard paraméter súlya 100 %-nál alacsonyabb, a biztosítók és a viszontbiztosítók nyilvántartást vezetnek az (EU) 2015/35 felhatalmazáson alapuló bizottsági rendelet 173. cikkében említett részvényekről és azok megvásárlásának időpontjáról. Amennyiben az említett részvényeket kollektív befektetési vállalkozásban vagy más, alapba csomagolt befektetésben tartják, és amennyiben az áttekintés elve nem alkalmazható, a biztosítók és a viszontbiztosítók csak a kollektív befektetési vállalkozásnak vagy más, alapba csomagolt befektetésnek az említett felhatalmazáson alapuló bizottsági rendelet 173. cikke (2) bekezdésének hatálya alá tartozó részvényeiről vagy befektetési jegyeiről, valamint azok megvásárlásának időpontjáról vezetnek nyilvántartást.
   (2)   A biztosítók és a viszontbiztosítók az említett részvényekkel és befektetési jegyekkel kapcsolatos minden szükséges információról tájékoztatják a felügyeleti hatóságot, valamint kérésre benyújtják a vásárlás időpontját igazoló dokumentumokat.
   (3)   Az (1) bekezdésben említett nyilvántartást minden olyan alkalommal aktualizálni kell, amikor a biztosító vagy a viszontbiztosító a 2009/138/EK irányelv 308b. cikkének (13) bekezdésében meghatározott átmeneti intézkedés alkalmazásával kiszámítja szavatolótőke-szükségletét.
   (4)   Amennyiben a biztosítók és a viszontbiztosítók az (1) bekezdésben említett, 2016. január 1-jén vagy azt megelőzően vásárolt részvényeket vagy befektetési jegyeket értékesítenek, majd 2016. január 1-je után ugyanilyen típusú részvényeket vagy befektetési jegyeket vásárolnak, biztosítják a 2016. január 1-jén vagy azt megelőzően vásárolt, megmaradó részvények vagy befektetési jegyek az (1) bekezdésnek megfelelő azonosíthatóságát.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. szeptember 9-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 335., 2009.12.17., 1. o.
   
   
      (2)  A Bizottság 2014. október 10-i (EU) 2015/35 felhatalmazáson alapuló rendelete a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről (HL L 12., 2015.1.17., 1. o.).
   
      (3)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).